‘วิเชฐ’ประเดิมสัมภาษณ์เฟ้นเอ็มดีตลท.รู้ผลเม.ย.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — “วิเชฐ” สอบสัมภาษณ์ชิงเก้าอี้เอ็มดีตลาดหลักทรัพย์แล้ว คาดเสนอบอร์ดตัดเชือก 3 มี.ค. เปิดเผยชื่อเม.ย.นี้
แหล่งข่าวจากตลาดทุน เปิดเผยถึงการรับสมัคร กรรมการและผู้จัดการ ตลาดหลักทรัพย์แห่งประเทศไทย (ตลท.) แทนนาง ภัทรียา เบญจพลชัย ซึ่งจะหมดวาระในเดือนพ.ค.นี้ ว่า เมื่อวันที่ 16 ก.พ. ได้เริ่มสัมภาษณ์นายวิเชฐ ตันติวานิช รองผู้จัดการ สายงานผู้ออกหลักทรัพย์และบริษัทจดทะเบียน ตลท. แล้ว และหลังจากนี้จะทยอยสัมภาษณ์ผู้สมัครรายอื่นต่อจนถึงวันที่ 19 ก.พ.นี้ ซึ่งคาดว่าน่าจะทำได้รายชื่อผู้ที่เหมาะสมไม่เกินสิ้นเดือนเม.ย.นี้
สำหรับคณะกรรมการที่ทำหน้าที่ในการสัมภาษณ์ ได้คัดสรรจากบุคคลภายนอกทั้งสิ้น 4 คน ซึ่งมาจากวงการตลาดทุน 3 คน และนักวิชาการ 1 คน นี้ 
“คณะกรรมการที่ทำหน้าที่สัมภาษณ์ จะใช้เวลาประมาณชั่วโมงละ 1 คน หลังจากนั้นจะส่งให้คณะกรรมการสรรหาผู้จัดการตลาดหลักทรัพย์พิจารณา และเสนอเข้าที่ประชุมคณะกรรมการตลาดหลักทรัพย์ในวันที่ 3 มี.ค.นี้” แหล่งข่าวเปิดเผย
อย่างไรก็ตาม คณะกรรมการตลาดหลักทรัพย์ไม่ได้กำหนดแนวทางการสัมภาษณ์ว่าต้องการผู้สมัครแบบใด ดังนั้นจึงขึ้นอยู่กับคณะกรรมการสัมภาษณ์เองที่จะคัดเลือกผู้สมัครที่เห็นว่าเหมาะสมเข้ารับตำแหน่งผู้จัดการตลาดหลักทรัพย์ ทั้งนี้เบื้องต้นพบว่ามีผู้สนใจเข้าสมัครประมาณ 45 คน 
ทั้งนี้ ที่ผ่านมามีผู้สมัครออกมายอมรับว่าได้ลงชิงตำแหน่งกรรมการและผู้จัดการตลาดหลักทรัพย์ 2 ราย คือ นายวิเชฐ ตันติวานิช และนายมนตรี ศรไพศาล ประธาน เจ้าหน้าที่บริหาร บริษัทหลักทรัพย์ กิมเอ็ง (ประเทศไทย) หรือ KEST โดยนายมนตรีได้เปิดเผยคุณสมบัติว่า ทำงานในวงการค้าหลักทรัพย์มาเป็นระยะเวลายาวนานกว่า 20 ปี น่าจะใช้ความสามารถและประสบการณ์ช่วยพัฒนาตลาดทุนให้เติบโตได้ 
ขณะที่นายวิเชฐในฐานะคนในตลาด หากได้เลือกให้ดำรงตำแหน่งผู้จัดการตลาดหลักทรัพย์ ก็สามารถทำงานและบริหารงานได้ทันที